‘ทูน’ลั่นปีหน้าชิมลางประกันภัยรถยนต์
ทูนประกันภัยเตรียมลงตลาดประกันรถยนต์ปีหน้า ประเดิมขายบริษัทเครือผู้ถือหุ้น
29 ต.ค. 2565

ทูนประกันภัยเตรียมลงตลาดประกันรถยนต์ปีหน้า ประเดิมขายบริษัทเครือผู้ถือหุ้น
นายทอม เครือโสภณ ประธานบริหาร บริษัท ทูนประกันภัย เปิดเผยว่า ปี 2558 บริษัทจะเริ่มทำตลาดประกันรถยนต์ภาคสมัครใจเป็นครั้งแรก โดยจะเริ่มขยายตลาดในเครือผู้ถือหุ้นคือ บริษัท โอสถสภา บริษัท ซิโน-ไทย เอ็นจีเนียริ่ง แอนด์ คอนสตรัคชั่น ไทยแอร์เอเชีย มหาวิทยาลัยกรุงเทพ และผ่านตัวแทนที่มีอยู่ 100 คน
“ราคาแข่งขันได้ เพราะเราไม่ได้ทำตลาดกับคนทั่วไป แต่ทำกับกลุ่มผู้ถือหุ้นของเรา ซึ่งเรารู้ตัวว่าเป็นเด็กใหม่และเป็นบริษัทไม่ใหญ่ จึงจะไม่ไปกวนตลาดเขา ไม่งั้นเจอรายใหญ่ทุบแน่ เราคาดว่าจะมีเบี้ยประกันภาคสมัครใจ 200 ล้านบาท ในปีหน้า” นายทอม กล่าว
นอกจากนี้ จะมีการทดลองขายประกันภัยภาคบังคับ หรือ พ.ร.บ.ด้วย ให้กับพนักงานในกลุ่มผู้ถือหุ้นใหญ่เช่นเดียวกัน ตั้งเป้าหมายเบี้ยรับที่ 100 ล้านบาท
สำหรับการให้บริการหลังการขายสำหรับลูกค้าประกันภัยรถยนต์นั้น ได้ว่าจ้างให้บริษัทอื่นเป็นผู้ดูแล คือ บริษัทแอกซ่า แอสซิสแต้นซ์ ซึ่งได้รับการยอมรับถึงความเป็นมืออาชีพ
นายทอม กล่าวว่า เบี้ยรับรวมปี 2558 ตั้งเป้าหมายขั้นต่ำไว้ที่ 1,000 ล้านบาท เพิ่มขึ้น 300% จากปี 2557 ที่คาดว่าจะมีเบี้ยรับรวม 250 ล้านบาท โดยปีหน้าเบี้ยส่วนใหญ่จะมาจากประกันการเดินทาง (TA)  ที่จะได้จากแอร์เอเชีย ประมาณ 500 ล้านบาท และมาจากประกันภัยรถยนต์ 300 ล้านบาท ที่เหลือจะมาจากประกันภัยอุบัติเหตุส่วนบุคคล (PA) ที่ทำร่วมกับแมคโดนัลด์ และขายผ่านตู้เติมเงินโทรศัพท์ “บุญเติม” 4 หมื่นตู้ทั่วประเทศ ซึ่งล้วนเป็นประกันภัยรายย่อยแทบทั้งสิ้น
ทั้งนี้ บริษัทยังเน้นการขายผ่านอินเทอร์เน็ต และร่วมกับพันธมิตรทางธุรกิจ ซึ่งเป็นช่องทางที่ต้นทุนการขายต่ำ ทำให้สามารถคิดราคาเบี้ยประกันจากประชาชนได้ถูก 
นอกจากนี้ ในปี 2558 บริษัทเตรียมแผนจะเข้าจดทะเบียนในตลาดหลักทรัพย์ฯ โดยว่าจ้างบริษัทหลักทรัพย์ ธนชาต เป็นที่ปรึกษาทางการเงิน ซึ่งอยู่ระหว่างการจัดเตรียมเอกสาร คาดว่าจะเข้าจดทะเบียนได้ประมาณเดือน ส.ค. 2558 โดยปีนี้คาดว่าจะมีกำไรสุทธิ 97 ล้านบาท และปี 2558 จะทำได้ 180 ล้านบาท